หม่อมหลวงสราลี กิติยากร

ดร.หม่อมหลวงสราลี กิติยากร ชื่อเล่น น้ำผึ้ง (เกิด: 8 เมษายน พ.ศ. 2509) เป็นนักแสดง พิธีกร คอลัมนิสต์ และนักธุรกิจชาวไทย เป็นธิดาคนเล็กของหม่อมราชวงศ์อดุลกิติ์ กิติยากร (พระเชษฐาในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง) กับท่านผู้หญิงพันธุ์สวลี กิติยากร (ราชสกุลเดิม ยุคล) เป็นพระขนิษฐาของพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ และเป็นพระมาตุจฉา (น้าหญิง) ในสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา

**ประวัติ**
ดร.หม่อมหลวงสราลี กิติยากร เป็นธิดาคนเล็กจากทั้งหมดสองคนของหม่อมราชวงศ์อดุลกิติ์ กิติยากร กับท่านผู้หญิงพันธุ์สวลี กิติยากร (พระนามเดิม: หม่อมเจ้าพันธุ์สวลี ยุคล) มีพี่สาว 1 พระองค์คือพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ส่วนบิดาเป็นโสทรเชษฐาในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยหม่อมหลวงสราลี เป็นพระมาตุจฉาในสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา 
ดร.หม่อมหลวงสราลี สำเร็จการศึกษาจากโรงเรียนราชินี โรงเรียนจิตรลดา และระดับอุดมศึกษาจากคณะครุศาสตร์ จุฬาลงกรณ์มหาวิทยาลัย (สาขาวิชาดนตรีศึกษา) ระดับปริญญาโท รัฐประศาสนศาสตรมหาบัณฑิต สาขาวิชารัฐประศาสนศาสตร์ มหาวิทยาลัยรังสิต และ ระดับปริญญาเอก ศิลปศาสตรดุษฎีบัณฑิตกิตติมศักดิ์ (การท่องเที่ยว) มหาวิทยาลัยเทคโนโลยีราชมงคลสุวรรณภูมิ 
หม่อมหลวงสราลี สมรสกับธีรเดช จิราธิวัฒน์ บุตรชายคนโตของสุทธิเกียรติ จิราธิวัฒน์ กับแมรี แอน จิราธิวัฒน์ (มีชื่อไทยว่า มาลีรัตน์ จิราธิวัฒน์) ภรรยาชาวอังกฤษ เมื่อวันที่ 10 พฤศจิกายน พ.ศ. 2536 ทั้งคู่มีบุตรชายฝาแฝด คือ สุทธกิตติ์ ปก และสิทธิกิตติ์ จิราธิวัฒน์ ป้อง ต่อมาธีรเดช และหม่อมหลวงสราลี ได้หย่าจากกัน โดยบุตรชายทั้งสองอยู่ภายใต้การดูแลของหม่อมหลวงสราลี ปัจจุบันเธอสมรสกับวุฒิศักดิ์ รัตนสุวรรณ์ ส่วนธีรเดช จิราธิวัฒน์ ได้สมรสใหม่กับอำไพพรรณ อมรวิวัฒน์ บุตรสาวของพลตำรวจเอกสวัสดิ์ อมรวิวัฒน์ อดีตอธิบดีกรมตำรวจ เมื่อวันที่ 9 พฤศจิกายน พ.ศ. 2552 ส่วนในงานพระราชพิธีพระบรมศพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เธอได้ตามเสด็จ พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ไปการพระราชพิธีบำเพ็ญพระราชกุศลต่าง ๆ ณ พระที่นั่งดุสิตมหาปราสาท ในพระบรมมหาราชวังกรุงเทพมหานคร
นับตั้งแต่ พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ เสด็จไปประทับรักษาพระอาการประชวร ณ โรงพยาบาลจุฬาลงกรณ์​ สภากาชาด​ไทย​ ได้โปรดให้หม่อมหลวงสราลี เป็นผู้แทนพระองค์ไปในพระกรณียกิจต่าง ๆ อยู่อย่างสม่ำเสมอ โดยหม่อมหลวงสราลีได้ตามเสด็จ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ไปทรงเยี่ยมราษฎร​ในพื้นที่ต่าง ๆ ที่ประสบภัยพิบัติ​ในหลายพื้นที่อีกด้วย

**ผลงาน**

**พิธีกร**
 ฟ้าใสน้ำใจ- เที่ยวละไม ทั่วไทย- เที่ยวละไม...ไทยแลนด์เวิลด์ - คนไทย หัวใจไม่ท้อ- Morning Tips- กับข้าวเช้านี้

**การประกวด**
 พ.ศ. 2527 เคพีเอ็น อวอร์ดหรือการประกวดร้องเพลงสยามกลการ นักร้องดีเด่นประเภทเพลงไทยสากล พ.ศ. 2527

**เกียรติคุณที่ได้รับ**
 ศิลปศาสตรดุษฎีบัณฑิตกิตติมศักดิ์ (การท่องเที่ยว) มหาวิทยาลัยเทคโนโลยีราชมงคลสุวรรณภูมิ

**ละครโทรทัศน์**
 พ.ศ. 2530 มหาเวสสันดรชาดก- พ.ศ. 2543 ข้ามสีทันดร (นักแสดงรับเชิญ)- พ.ศ. 2546 ผี วิญญาณ และความผูกพัน (ครูเหม เวชกร) ตอน ฆาตกรรม- พ.ศ. 2546 สี่แผ่นดิน รับบท แช่ม- พ.ศ. 2558 รักเร่ รับบท เพียงเพ็ญ- พ.ศ. 2560 ศรีอโยธยา รับบท กรมหลวงอภัยนุชิต / พระพันวัสสาใหญ่

**สถานที่อันเนื่องจากนาม**
 น้ำตกสราลีภิรมย์ อุทยานแห่งชาติภูจองนายอย อำเภอนาจะหลวย จังหวัดอุบลราชธานี

**ลำดับสาแหรก**

**อ้างอิง**
10. ถวายชีวิตเหนือหัว! “คุณน้ำผึ้ง - ม.ล.สราลี” เด็กซนที่ “พ่อหลวง”ทรงอุ้ม

**แหล่งข้อมูลอื่น**
  สัมผัสพระราชปนัดดา (เหลน) ฝาแฝดชายวัย 6 ขวบ แห่ง ‘สมเด็จพระนางเจ้าฯ’ date=2007-03-12 
หมวดหมู่:หม่อมหลวง
หมวดหมู่:ราชสกุลกิติยากร
หมวดหมู่:ตระกูลจิราธิวัฒน์
หมวดหมู่:บุคคลจากโรงเรียนราชินี
หมวดหมู่:บุคคลจากโรงเรียนจิตรลดา
หมวดหมู่:นิสิตเก่าคณะครุศาสตร์ จุฬาลงกรณ์มหาวิทยาลัย
หมวดหมู่:พิธีกรชาวไทย
หมวดหมู่:นักแสดงหญิงชาวไทย
หมวดหมู่:คอลัมนิสต์
หมวดหมู่:ผู้จัดละครชาวไทย
หมวดหมู่:บุคคลจากเขตพระนคร
หมวดหมู่:ผู้ได้รับปริญญากิตติมศักดิ์จากมหาวิทยาลัยเทคโนโลยีราชมงคลสุวรรณภูมิ